ऐसी कविताओं की ताजगी पर परदा डालने के लिए कुंठा-कुंठित कवि इन्हें कैशोर भावना की कविता कहते हैं. लेकिन ताजगी और कचाई में अन्तर होता है; सहजता सरलता से भिन्न होती है. इनमें विवेक करने के लिए कीर्ति चौधरी की ‘एकांत’ और ‘कई दिनों बाद’ जैसी कैशोर-सरल कविताएँ देखी जा सकती हैं. जब मन में कोई मूर्ति प्रतिष्ठित न हो पाई हो और अनजान दिशा में ही हाथ स्वयं जुड़ते हों तथा सुबह-सुबह उठने पर अपनी ही अंजलि में अपना मुख धर देर तक अपने से ही प्यार किया जाता है तो वह भावना किशोर-वय की कहलाती है. लेकिन किशोर भावना लिखी जाने से ही कविता कच्ची नहीं हो जाती; कच्ची होती है किशोर-भावना से लिखने पर. फिर भी नारी-मन का यह अबोध-अभाव प्यारा लगता है. कीर्ति की कविताओं का शायद यही आकर्षण है. स्त्री-कवि की यह जैवी सुविधा है.